**ΤΟ ΨΑΛΤΗΡΙΟΝ**

**ΜΕ ΣΥΝΤΟΜΗ ΕΡΜΗΝΕΙΑ**

**(Απόδοση στην κοινή νεοελληνική)**

**ΠΑΝ. Ν. ΤΡΕΜΠΕΛΑ**

**ΨΑΛΜΟΣ ΛΕ’ (ΛΣΤ’). 35**

**Εις το τέλος˙ τω δούλω Κυρίου τω Δαυίδ.**

2 Λέει μέσα του ο παράνομος και είναι αποφασισμένος μέσα από τα βάθη της ψυχής του να συνεχίσει να αμαρτάνει. Δεν υπάρχει στην ψυχή του ο φόβος του Θεού, και δεν έχει μπροστά στα μάτια του το κριτήριο, στο οποίο θα κληθεί να δώσει λόγο για τις πράξεις του.

3 Διότι νόθευσε και διέστρεψε τα πάντα μπροστά του, ώστε δεν είναι δυνατόν να διακρίνει την ανομία του και να τη μισήσει.

4 Τα λόγια που βγαίνουν από το στόμα του είναι γεμάτα ανομία και δόλο. Δεν θέλησε, ούτε σκέφτηκε να συνέλθει και ν’ αποκτήσει σύνεση και φρόνηση, για να κάνει το καλό.

5 Και όχι μόνο τη μέρα αλλά και τη νύχτα, όταν βρίσκεται στο κρεβάτι του, αντί να σκέφτεται τον Θεό και να ζητά το έλεός του για τις παραβάσεις της ημέρας, σκέφτεται και σχεδιάζει πώς να αδικήσει αθέμιτα τον συνάνθρωπό του. Πάντοτε ήταν παρών και πρωτοστατούσε σε κάθε δρόμο πονηρό. Και η πώρωσή του έφθασε στο σημείο να μην αποστρέφεται την κακία και να μην τη χορταίνει ποτέ.

6 Κύριε, το έλεός σου είναι απεριόριστο˙ απλώνεται ακαταμέτρητο στον ουρανό και μόνον ο ουρανός μπορεί να το περιλάβει. Και η αλήθεια σου, η πιστή τήρηση των επαγγελιών σου, αλλά και οι αδιάψευστες κρίσεις σου και τα αληθινά λόγια σου φθάνουν μέχρι τις νεφέλες.

7 Η δικαιοσύνη σου υψώνεται ασάλευτη και αιώνια σαν τα θεόκτιστα και πανύψηλα βουνά. Τα σχέδιά σου και οι σοφές σου κρίσεις, με τις οποίες κυβερνάς τη ζωή των ανθρώπων και των λαών, είναι ανεξερεύνητα, όπως οι βαθιές άβυσσοι των ωκεανών. Με την πάνσοφη και αγαθή σου πρόνοια σώζεις όχι μόνο τους ανθρώπους, αλλά και τα κτήνη και την κατώτερη δημιουργία σου.

8 Θεέ μου, πόσο μεγάλο και ανυπολόγιστο είναι το έλεός σου! Ιδιαιτέρως όμως οι άνθρωποι θα στηρίξουν την ελπίδα τους στη βοήθεια και την προστασία σου, κάτω από την οποία θα σκεπασθούν με ασφάλεια, όπως τα μικρά πουλιά κάτω από τις στοργικές πτέρυγες της μάνας τους.

9 Θα χορτάσουν και θα μεθύσουν από την αφθονία και τον πλούτο των αγαθών της τράπεζας του οίκου σου. Και θα τους ποτίσεις με την τρυφή των άρρητων πνευματικών σου απολαύσεων, που η αφθονία τους μοιάζει με χείμαρρο που ρέει ασυγκράτητα το χειμώνα.

10 Θα χορτάσουν και θα μεθύσουν˙ διότι από σένα αναβλύζει η ανεξάντλητη πηγή κάθε ζωής και συ είσαι ο μόνος ζωοδότης. Με το δικό σου φως, που θα λάμψει στο νου μας, θα δούμε το φως που θα μας παρηγορεί, θα μας καθοδηγεί και θα μας γεμίζει θάρρος και ελπίδα.

11 Συνέχισε, Κύριε, να εκχύνεις και να προσφέρεις αδιάκοπα το έλεός σου σε όσους έχουν την αληθινή γνώση για σένα, και προστάτευε με τη δικαιοσύνη σου αυτούς που έχουν άδολη καρδιά και δεν σχεδιάζουν μέσα τους δολοπλοκίες.

12 Ας μην πέσει πάνω μου για να με καταπατήσει πόδι αμαρτωλού και υπερήφανου˙ και χέρι αμαρτωλού ας μην εξεγερθεί εναντίον μου, για να με διώξει εξόριστο μακριά απ’ το σπίτι μου.

13 Να εκεί! Γκρεμοτσακίστηκαν οικτρά πάνω στο έδαφος όλοι όσοι εργάζονται την ανομία. Διώχθηκαν από τις θέσεις τους και δεν μπορούν με κανένα τρόπο να σταθούν όρθιοι.

**Δόξα… Και νυν…**